SMT บวก 3% โบรกฯชี้ Q4 “นิวไฮ” ยอดสั่งซื้อพุ่ง ดันกำไรปีนี้โตเฉียด 2 เท่าตัว ชูเป้า 8 บ.
SMT วิ่ง 3%โบรกฯมอง Q4 นิวไฮจากคำสั่งซื้อที่ครอบคลุมยาวทั้งปีแล้ว คาดกำไรปีนี้โต 175% แนะนำ “ซื้อ” ราคาเป้าหมาย 8 บ.
3 ก.ย. 2564

ผู้สื่อข่าวรายงานว่าวันนี้ (3 ก.ย.2564) ราคาหุ้น บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ณ เวลา 11.42 น. อยู่ที่ระดับ 6.50 บาท เพิ่มขึ้น 0.20 บาท หรือ 3.17% โดยทำจุดสูงสุดที่ 6.55 บาท และทำจุดต่ำสุดที่ 6.35 บาท ด้วยมูลค่าการซื้อขาย 94.00 ล้านบาท

บล.ฟินันเซีย ไซรัส ระบุในบทวิเคราะห์ (3 ก.ย.2564) โดยประเมินว่า SMT กลับมารับประโยชน์จากค่าเงินบาทเริ่มพลิกกลับมาอ่อนค่าระยะสั้นเป็น Sentiment บวกหนุน ไปในทิศทางของกลุ่มอิเล็กทรอนิกส์ที่เริ่มกลับมาฟื้นตัว หลังจากที่ปรับฐานแรง 10-15% ในช่วง 2-3 สัปดาห์ที่ผ่านมา
ส่วนแนวโน้มกำไรครึ่งหลังปี 2564 ของ SMT ยังโดดเด่นและคาดทำจุดสูงสุดในไตรมาส 4/2564 จากคำสั่งซื้อที่ครอบคลุมยาวทั้งปีแล้ว ขณะที่ Margin คาดทำได้ตามเป้า ซึ่งคาดจะส่งผลให้กำไรปี 2564 โต 175% เมื่อเทียบกับงวดเดียวกันของปีก่อน และในปี 2565 โต 33% เมื่อเทียบกับงวดเดียวกันของปีก่อน
ขณะที่สัญญาณเทคนิคของ SMT ให้แนวรับ 6.05-6.10 บาท แนวต้าน 6.50-6.95 บาท ยังคงแนะนำ “ซื้อ” ราคาเป้าหมาย 8 บาท
 
 